钦定古今图书集成/明伦汇编/官常典/第524卷 > 刘元礼
## 钦定古今图书集成/明伦汇编/官常典/第524卷 > 刘元礼

按《元史刘伯林传》，元礼，黑马第五子也。性浑厚有谋，
常从父在军中。岁甲寅，授金符，为京兆路奥鲁万户。
中统四年，迁兴元成都等路兵马左副元帅。至元元
年，迁潼川路汉军都元帅。二年九月，宋制置夏贵率
军五万犯潼川，元礼所领才数千，众寡不敌。诸将登
城望贵军，有惧色，元礼曰：“料敌制胜，在智不在力。”乃
出战，屡破之。复大战蓬溪，自寅至未，胜负不决。激厉
将士曰：“此去城百里，为敌所乘，则城不可得入，潼川
非国家有矣。丈夫当以死战取功名，时不可失也。”即
持长刃大呼突入阵，所向披靡，将士咸奋，无一不当
百，大败贵兵，斩首万馀级，生擒千馀人。捷奏，赐锦衣
二袭、白金三锭、名马一匹、金鞍辔、弓矢，召入朝，命复
还潼川，立蓬溪寨。元礼又奏：“嘉定去成都三百六十
里，其间旧有眉州城，可修复之，屯兵以扼嘉定往来
之路。”世祖从之。四年，命平章赵宝臣往视可否，或以
为眉州荒废已久，立之无关利害，徒费财力，元礼力
争之，宝臣是其言，遂兴役，七日而毕，宋人骇其速。元
礼镇守眉州。五年，召入朝，乞解官养母，从之。九年，起
授怀远大将军、延安路总管，卒。